**AJALUGU**

**7. KLASS**

**1. Õppe- ja kasvatuseesmärgid**

Taotletakse, et õpilane:

1) tunneb huvi mineviku vastu;

2) tunneb oma kodukoha ajalugu, Eesti ajalugu, Euroopa ning maailma ajalugu ajastut kõige enam iseloomustavate sündmuste, protsesside ja isikute kaudu;

3) väärtustab kultuurilist mitmekesisust ning oma rolli kultuuripärandi säilitajana ja edasikandjana ning määratleb end oma rahva liikmena;

4) leiab, üldistab, tõlgendab, kasutab ja hindab kriitiliselt ajalooteavet;

5) kasutab ajaloo põhimõisteid õiges kontekstis, eristab ajaloofakti tõlgendusest ja arvamusest, näeb ja sõnastab probleeme ning esitab neist lähtudes küsimusi ja pakub lahendusteid;

6) mõistab põhjuse-tagajärje, sarnasuse-erinevuse ja järjepidevuse olemust ning hindab allikate usaldusväärsust ajaloosündmusi ja -protsesse ning ajaloolist keskkonda analüüsides;

7) tunnustab inimeste, vaadete ja olukordade erinevusi, kujundab ning põhjendab oma arvamust, analüüsib ja hindab oma tegevust ning näeb ja korrigeerib oma eksimusi;

8) tunneb ja kasutab erinevaid õpivõtteid, tekstiliike ja teabeallikaid, väljendab oma teadmisi ning oskusi suuliselt ja kirjalikult ning kasutab õppetegevuses IKT vahendeid.

**2. Õppesisu, õpitulemused ja lõiming**

**KESKAEG JA VARAUUSAEG**

**2.1. Maailm keskajal 476–1492**

**Õppesisu**

Keskaja koht maailma ajaloos, keskaja ühiskonna üldiseloomustus. Keskaja periodiseering, ühiskonnakorraldus, läänikord, eluolu ja maailmapilt.(4 tundi)

Kirik ja kultuur keskajal, ristiusu õpetuse alused, kiriku osa ühiskonnas, ristisõjad, keskaja ülikoolid ja teadus, romaani ja gooti stiil. (8 tundi)

Frangi riik, Frangi riigi teke, riik Karl Suure ajal, Frangi riigi jagunemine, kolm tuumikala: Itaalia, Prantsusmaa ja Saksamaa. (5 tundi)

Araablased. Araabia ühiskond, Muhamed. Islam, araabia kultuur ja selle mõju Euroopale. (4 tundi)

Bütsants, Bütsantsi tugevuse põhjused, Justinianus I, Vana-Vene riik. (6 tundi)

Linnad ja kaubandus, linnade teke ja eluolu, hansakaubandus Põhja-Euroopas, tsunftikord, linnade valitsemine. (4 tundi)

Põhja-Euroopa ja Eesti. Skandinaavia eluviis ja ühiskond, viikingite retked. (3 tundi)

Eesti keskajal, eluolu muinasaja lõpus. Muinasmaakonnad, muistne vabadusvõitlus ja

ristiusustamine, ühiskonna struktuur. Valitsemine, Liivi Ordu. Linnad. (8 tundi)

Keskaja ühiskond Saksamaa, Inglismaa ja Prantsusmaa näitel. Saksa-Rooma keisririik, parlamendi kujunemine Inglismaal, Prantsusmaa ühendamine, eluolu keskajal. (6 tundi)

Süvendavad/laiendavad teemad (õpetaja valikul):

Keskaja ajaloo allikad: kroonikad ja ürikud.

Keskaja probleem väljaspool Euroopat.

Ristiusu levik; kirikuinstitutsioonid; paavstivõimu tugevnemine; Innocentius III; ketserid ja inkvisitsioon; Ida-Lääne kiriku vastuolu; vaimulikud rüütliordud; rüütli- ja talurahvakultuur.

Karolingide renessanss.

Kalifaat.

Ida-Rooma eriseisund barbarite ekspansiooni ajal; ristiusk Bütsantsis; Bütsantsi kultuuri- ja teadussaavutused; Bütsantsi võitlus naabritega; eremiidid; Püha Antonius; ketserlikud liikumised

Muistsete skandinaavlaste maailmapilt ja jumalad; viikingid ja Ameerika avastamine.

Saksa Ordu. Jüriöö ülestõus.

Saksamaa killustatus. Tugev kuningavõim Inglismaal. 100-aastane sõda.

**Õpitulemused**

Õpilane:

1) iseloomustab läänikorda, feodaalset hierarhiat, seisuslikku ühiskonda, naturaalmajandust,

talupoegade ja feodaalide elulaadi; kiriku osa keskaja ühiskonnas ning kultuuripärandi

säilitajana ja maailmapildi kujundajana; teab, kuhu tekkisid keskaegsed linnad,

iseloomustab keskaegse linna eluolu;

2) iseloomustab Frangi riigi osatähtsust varakeskaegses ühiskonnas ja Frangi riigi jagunemist;

3) iseloomustab araabia kultuuri ja selle mõju Euroopale, näitab kaardil araablaste vallutusi;

4) kirjeldab viikingite elu, nimetab ja näitab kaardil nende retkede põhisuundi;

5) toob esile ristisõdade eesmärgid ja tulemused;

6) nimetab Eesti muinasmaakondi ja suuremaid linnuseid, iseloomustab eestlaste eluolu

muinasaja lõpul, Eesti ristiusustamist ja muistset vabadusvõitlust;

7) teab, kuidas kujunes Bütsantsi riik ning tekkis Vana-Vene riik;

8) seletab ja kasutab kontekstis mõisteid *paavst*, *patriarh*, *piiskop*, *preester*, *munk*, *nunn*,

*senjöör*, *vasall*, *feodaal*, *pärisori*, *Inglise parlament*, *raad*, *tsunft*, *gild*, *Hansa Liit*,

*Mõõgavendade Ordu*, *Liivi Ordu*, *romaani stiil*, *gooti stiil*, *koraan*, *Muhamed*, *mošee*,

*Meka*;

9) teab, kes olid Karl Suur ja Justinianus I, ning iseloomustab nende tegevust.

**Lõiming**

* **Õppeained**

Kirjandus: muistne vabadusvõitlus.

Kunst: kirik kui sakraalehitus; kaardipildi kujundamine.

Geograafia: informatsiooni leidmine kaardilt; araablaste vallutused; viikingite retked; Eesti muinas-maakonnad.

* **Pädevused**
* suutlikkus mõista keskaegse inimese mõtteviisi ja väärtushinnanguid;
* suutlikkus mõista keskaegse ühiskonna reegleid, neid analüüsida;
* suutlikkus teha koostööd, teisi arvestada;
* analüüsida enda teadmisi ja oskusi;
* lugupidamine erinevate rahvaste traditsioonide vastu;
* osata mõista ühiskonnas kehtivaid norme ja osata mõista ühiskonnas kehtivaid norme ja väärtusi;
* suutlikkus mõista erinevate keskkondade reegleid;
* suutlikkus näha probleeme, otsida lahendusi;
* suutlikkus analüüsida põhjusi ja tagajärgi.
* **Läbivad teemad**

Keskkond ja jätkusuutlik areng.

Tervislik eluviis.

**2.2. Maailm varauusajal 1492–1600**

**Õppesisu**

Ühiskond varauusajal, tehnoloogia, uue maailmapildi kujunemine. Tehnoloogia areng,

majandussuhted, humanism, kujutav kunst, Leonardo da Vinci. (5 tundi)

Suured maadeavastused. Ameerika avastamine, maadeavastuste tähendus Euroopale ja Euroopa mõju avastatud maades.(5 tundi)

Reformatsioon Saksamaal. Martin Luther. (5 tundi)

Eesti 16. sajandil, reformatsioon, haldusjaotus ja linnad, Liivi sõja põhjused ja tagajärjed. (5 tundi)

Süvendavad/laiendavad teemad (õpetaja valikul):

Indiasse viiva meretee avastamine. Esimene ümbermaailmareis.

Vastureformatsioon ja katoliku kiriku uuenemine. Jesuiitide ordu. ususõjad Euroopas.

Jesuiidid Eestis.

**Õpitulemused**

Õpilane:

1) teab, kuidas mõjutasid varauusaegset ühiskonda maadeavastused, tehnoloogia areng ja

reformatsioon;

2) iseloomustab Eesti arengut 16. sajandil, majanduse ja linnade arengut ning reformatsiooni

mõju;

3) seletab Liivi sõja põhjusi ja tagajärgi;

4) seletab ja kasutab kontekstis mõisteid *maadeavastused*, *reformatsioon*, *protestandid*, *luteri*

*usk*, *renessanss*, *humanism*;

5) teab, kes olid Kolumbus, Martin Luther ja Leonardo da Vinci, ning iseloomustab nende

tegevust.

**Lõiming**

* **Õppeained**

Kunst: Leonardo da Vinci.

Geograafia: maadeavastused; Eesti haldusjaotus 16.sajandil.

* **Pädevused**
* oskus võrrelda erinevate ajastute väärtushinnanguid, osata neid aktsepteerida;
* mõista tehnoloogiliste komponentide osa ühiskonna arengus;
* väärtustada ühiskonnas toimunut, osata rakendada teavet õppetöös;
* suuta mõista seoseid tänapäeva ja varemtoimunu vahel.
* **Läbivad teemad**
* Ühiskonna jätkusuutlik areng.
* Tehnoloogia ja innovatsioon.

**3. Õpitulemused 7 klassi lõpuks**

7.klassi õpilane:

1. teab keskaja tähtsamaid sündmusi ja olulisi ajaloolisi isikuid;
2. mõistab keskaja kultuuripanust ja oskab tuua näiteid;
3. oskab iseloomustada tähtsamaid keskaja sündmusi, isikuid ja kultuurinähtusi;
4. oskab iseloomustada Eestit keskaja perioodil;
5. oskab töötada allikatega;
6. oskab täita kontuurkaarti ja saada  kaardi põhjal infot;
7. oskab teha lühiuurimust, kirjutada arutlust ja referaati.

**4. Õppetegevus**

Võimalusel korraldatakse õppekäike, ekskursioone, õppetunde muuseumis ja arhiivis. Selleks on Eesti muinas– ja keskaja õppimiseks palju võimalusi. Õppekäigud ja ekskursioonid ajaloolises keskkonnas tekitavad suuremat huvi kodukoha ajaloo vastu. Siit võiks alata esimese uurimusliku töö kirjutamine.

Aktiivse õppetegevuse kaudu õpitakse nägema ühiskonna arengus olulisi seoseid, probleeme, neid analüüsima, tegema järeldusi, pakkuma välja lahendusi, kujundama oma seisukohta ja seda põhjendama.

Õpitakse leidma kaardil Frangi riigi asukohta ja selle jagunemist, viikingite retkede põhisuundi, araablaste asuala ja vallutusi ning võrreldakse tänapäeva kaardiga. Õpitakse tundma ja iseloomustama feodaalse ühiskonna tunnusjooni, võrreldakse erinevate seisuste elulaadi. Iseloomustatakse kiriku osa ja tegevust keskaegses ühiskonnas, õpitakse tundma islami usu põhitunnuseid ja araabia kultuuri eripära. Käsitletakse eestlaste eluolu ja tegevusalasid muinasaja lõpus, võitlust võõrvõimude sissetungi vastu, muistse vabadusvõitluse tagajärgi. Õpilasi suunatakse otsima jõukohast lisamaterjali keskaegse ja varauusaegse ühiskonna kohta. Õpitakse koostama kava, lühijuttu, referaati ning neid ette kandma, sh IKT vahendeid rakendades. Õpitakse tundma riikidevahelise sõjategevuse põhjusi, tulemusi ja tagajärgi Inglismaa ja Prantsusmaa näitel. Iseloomustatakse ja võrreldakse romaani ja gooti stiili ning renessanssi. Analüüsitakse maadeavastuste eeldusi, põhjusi ning suunatakse õpilasi leidma ja selgitama maadeavastuste mõju ühiskonna edasisele arengule ja uue maailmapildi kujunemisele. Õpitakse tundma reformatsiooni tähendust ja mõju keskaja ühiskonna, majanduse ning kultuuri arengule. Käsitletakse ajalooliste isikute tegevust ning nende rolli erinevates ajaloosündmustes.

**5. Hindamine**

Kolmandas kooliastmes sobivad kontrolliks ja hindamiseks nii avatud kui ka etteantud vastusega ülesanded. Avatud vastusega ülesanded: jutukese, arutluse kirjutamine märksõnade abil, kava koostamine; kaardi, pildi, allika analüüs; näidete esitamine olukorra, perioodi, sündmuse kirjeldamiseks ja iseloomustamiseks, oma valiku ja seisukoha põhjendamine, mõistete selgitamine. Etteantud vastusega ülesanded: järjestamine ajaliselt varasemast sündmusest alates, valikvastustega ülesanded – etteantud tunnuste klassifitseerimine. Muude ülesannetega kontrollitakse, kas õpilane on omandanud ajaloo kronoloogilised piirid, teab ja iseloomustab tähtsamaid ajaloosündmusi, isikuid, kultuurinähtusi ja –panust; seob Eesti ajaloo sündmusi kodukoha, naabermaade, Euroopa ja maailma ajalooga; leiab ajaloosündmuste ja –nähtuste sarnasusi ja erinevusi, põhjuseid ja tagajärgi; saab aru, et ajaloosündmusi võib mitmeti tõlgendada; kujundab oma seisukohta ja põhjendab seda, annab hinnangut; asetab end minevikus elanud inimese olukorda.

Kirjaliku arutluse hindamisel on soovitav aluseks võtta 15-palline skaala. Hinnatakse arutluse vastavust teemale, ajastu ja teemakohaste faktide tundmist, analüüsi, võrdlemise ja seoste loomise oskust ning isikliku suhtumise väljendamist põhjendatud hinnangute kaudu. Kindlasti on vajalik 7. klassis harjutada koos klassiga arutluse kirjutamist. Kasutada esialgu etteantud märksõnu.

**Arutluse hindeskaala 15 punkti**

Töö struktuur (2 punkti)

0 – töö ei ole struktureeritud, esitatud on ainult teemaarendus;

1 – töö on struktureeritud, kuid ülesehitus ei ole loogiline: puudub sissejuhatus või kokkuvõte;

2 – töö ülesehitus on tervik (sissejuhatus, teemaarendus, kokkuvõte).

Teema avamine ja analüüs (4 punkti)

0 – töö ei ole teemakohane, tekstis esitatu on seostamata või on alla nõutava pikkuse;

1 – töö vastab teemale, kuid on lihtsakoeline jutustus;

2 – teema on avatud pealiskaudselt ja ühekülgselt, põhineb valdavalt näidetel;

3 – teema on avatud piisavalt, töö on kirjeldav-jutustav;

4 – teema on avatud põhjalikult, analüüs põhineb võrdlusel, põhjus-tagajärg seostel.

Ajastu tundmine, orienteerumine ajas (2 punkti)

0 – õpilane asetab sündmused valesse ajajärku;

1 – õpilane orienteerub ajastus, ajab segamini sündmuste toimumise järjekorra või toob sisse mõned käsitletavas ajas mitte toimunud sündmused;

2 – õpilane orienteerub ajas adekvaatselt.

Faktid (3 punkti)

0 – töös on rasked faktivead, näiteid/fakte pole esitatud;

1 – faktid pole teemaga seotud, töös on mõned kergemad faktivead;

2 – esitatud on üksikud teemaga seostatud faktid;

3 – fakte on esitatud piisavalt.

Järeldused ja hinnangud (2 punkti)

0 – järeldused ja hinnangud puuduvad, ei ole teema- või asjakohased;

1 – kirjutajal on oma seisukoht, kuid seda ei ole põhjendatud;

2 – kirjutajal on oma seisukoht, mis on argumentide ja näidetega põhjendatud.

Õigekiri ja stiil (2 punkti)

0 – teksti sõnastus ja õigekiri on puudulik, esinevad tõsised kirjavead;

1 – esineb üksikuid sõnastus- ja õigekirjavigu;

2 – teksti sõnastus ja õigekiri on korrektsed.

### 6. Õpikeskkond

Oluline on kasutada muid õppematerjale, mis aitavad õpitavat illustreerida, täiendada ja rakendada. Õpikeskkonna kujundamisel on õpetajal võimalik kasutada järgmisi materjale:

* Töövihik, töölehed;
* Ajaloo atlas;
* ETV saadete arhiiv ([http://etv.err.ee/arhiiv.php](http://www.etv.ee)), nt MuinasTV “Keskaegne maja”;
* IKT–põhine õppematerjal: interaktiivsed materjalid, näiteks [www.koolielu.ee](http://www.koolielu.ee) ja [www.miksike.ee](http://www.miksike.ee) materjalid;
* Seinakaardid, skeemid ja tabelid, illustratiivne materjal;
* Temaatiline lisakirjandus: allikad, ajaloolugemikud, populaarteaduslik kirjandus, temaatiline ilukirjandus.
* Muuseum, ajalooline keskkond: keskaegne linn, kirik, muuseum, arhiiv, arheoloogilised paigad, muinaslinnused, ordu-ja piiskopilinnused, arheoloogiakeskus, jm.